રાત્રિના બાર વાગ્યા પછી ડાકોરની ગલીએ ગલીએ નંદ ઘેર આનંદ ભયો, જય કનૈયા લાલકી… હાથી ઘોડા પાલખી જય કનૈયા લાલકી… ના નારા સંભળાવા લાગ્યા હતા. ડાકોર તેમજ આસપાસના તમામ ગામડાઓની ધર્મપ્રેમી જનતા શ્રીજીના જન્મ સમયના દર્શનમાં ઉમટી પડી હતી.ભગવાનના જન્મ સમયે ભક્તોની ભારે ભીડને કારણે મંદિરમાં ચક્કાજામ મેદની જામી ગઈ હતી.ભગવાનને દુધ, કેશર, મધ, ઘી, સાકરથી પંચામૃત સ્નાન કરાવ્યા બાદ રાત્રિના સમયે શણગાર આરતી ટાણે સવા લાખનો મુગટ ચઢાવવામાં આવ્યો હતો.આ મુગટની આજથી સવા સો વર્ષ પહેલાં સવા લાખ રૂપિયા કિંમત હતી, જેની આજના યુગમાં કિંમત કરવી અશક્ય છે.રાતભર ભગવાનના દર્શન ખુલ્લા રાખવામાં આવ્યા હતા. વહેલી સવારે મહાભોગ આરોગીને ભગવાન પોઢી ગયા હતા.અને આજે નોમના પારણાના દિવસે સવારે મંગળા આરતી બાદ ભગવાન બાળ સ્વરૂપના હોઈ તેમને શ્રૃંગારભોગમાં પારણામાં ઝુલાવવામાં આવ્યા હતા અને સેવક ભાઈઓ નંદ, યશોદા, ગોપ-ગોપી બનીને મંદિર પરીસરમાં ફુંદરડી ફરતાં-ફરતાં હાથી ઘોડા પાલખી, જય કનૈયા લાલકી… ના નારા સાથે આનંદોત્સવ મનાવ્યો હતો.શ્રૃંગારભોગમાં નંદરાય,યશોદાજી, દાઢીજી તેમજ ગોપગોપીઓ દ્વારા દહીં,માખણ તેમજ મટકીફોડ કાર્યક્રમ ભગવાનના પારણા પાસે મનાવ્યો હતો.આ સમયે ગોપ ગોપીઓએ દહીં અને માખણ ઉડાડવામાં આવ્યું હતું.ભગવાનના જન્મની ઉજવણી અને તેમના દર્શન માટે ગઈકાલે રાત્રિથી અવિરત ભક્તોનો પ્રવાહ ચાલતો રહ્યો હતો.ગુજરાતભરના શહેરો અને ગામડાઓમાંથી શ્રધ્ધાળુઓ ડાકોરમાં ઉમટી પડયા હતા.ગામડાની ભજન મંડળીઓ અને સખીમંડળની બહેનો દ્વારા રાતભર ભજનોની રમઝટો બોલાવીને વાતાવરણને ભક્તિમય બનાવી દીધું હતુ.ડાકોર પોલીસની સાથે સાથે જિલ્લા પોલીસે ચુસ્ત પોલીસ બંદોબસ્ત ગોઠવીને યાત્રીઓને ર્પાકિંગ તેમજ ટ્રાફિકની અડચણ વિના આસાનીથી ભગવાનના દર્શન કરી શકાય તેવી સુલભ વ્યવસ્થા ગોઠવી હતી.